**Akademija za poticanje čitanja Donje Saske**

**Akademija za poticanje čitanja Donje Saske** **jedinstvena je institucija u Njemačkoj, čiji je cilj učiniti poticanje čitanja sastavnim dijelom obrazovanja na svim obrazovnim razinama u Donjoj Saskoj. Kako bi to postigla, Akademija obrazuje i stručno usavršava aktere u poticanju čitanja, podupire ih u njihovu svakodnevnom radu i trajno ih umrežava. Najveći i najvažniji dio rada Akademije su stručna usavršavanja i individualna predavanja te radionice za različite aspekte poticanja čitanja. Uz to mrežne stranice Akademije nude mnoštvo materijala i praktičnih savjeta, a njezin besplatni mjesečni newsletter informira o događanjima i ponudama vezanim uz poticanje čitanja.**

**O predavačici**

**Imke Hanssen** diplomirala je njemački jezik i biologiju na Sveučilištu Christian Albrecht u Kielu. Stručni nastavnički ispit položila je u jednoj realnoj školi u pokrajini Schleswig-Holstein. Nakon što je deset godina aktivno radila u dvjema realnim školama u Donjoj Saskoj, nastavila je raditi u Akademiji za poticanje čitanja, gdje se već dvije godine bavi poticanjem čitanja u višim razredima osnovne škole, dječjom književnošću i književnošću za mlade, motivacijom za čitanje i heterogenošću.

**Predavanje “Projekti i inicijative za poticanje motivacije za čitanje u Njemačkoj“***Sažetak:*

*Predavanje otvara praktičnu perspektivu na spektar poticanja čitanja kod mladih u Njemačkoj i daje pregled aktualnih metoda u sklopu školskog obrazovanja i u slobodno vrijeme.*

Mnogi mladi u dobi od 10 do 16 godina izgube volju za čitanje. Na koji se način u Njemačkoj pokušava preduhitriti taj gubitak volje odnosno koje se i kakve aktivnosti poduzimaju ne bi li se on prevladao?
Predavačica će predstaviti različite projekte i inicijative posvećene poticanju čitanja kod mladih na državnoj i pokrajinskoj razini u Njemačkoj. Tako će predstaviti unutarškolske i izvanškolske mjere kao što su interni kurikulumi čitanja, suradnja s gradskim knjižnicama, osnivanje čitateljskih grupa kao dodatne školske aktivnosti i organizacija ljetnih čitateljskih klubova u knjižnicama. Sve institucije i inicijative pritom sve više uzimaju u obzir individualni interes za čitanje te različito razvijene i izražene čitalačke kompetencije čitateljica i čitatelja. Predavačica će osim toga predstaviti razne metode za povećanje motivacije za čitanje kod mladih u školi i u slobodno vrijeme kao što su, primjerice, social reading ili speeddating s knjigama, te pritom uzeti u obzir nove medije poput tableta i pametnog telefona.